b"\n_START_ARTICLE_\nAntonio Segni\n_START_SECTION_\nBiografia\n_START_PARAGRAPH_\nVa n\xc3\xa9ixer el 2 de febrer de 1891 a la ciutat de S\xc3\xa0sser, situada a la regi\xc3\xb3 italiana de Sardenya. Llicenciat en jurisprud\xc3\xa8ncia l'any 1913, a partir del 1920 es dedic\xc3\xa0 a la doc\xc3\xa8ncia en les universitats de Perusa i S\xc3\xa0sser, de la qual en fou rector entre els anys 1946 i 1951.\n_START_SECTION_\nActivitat pol\xc3\xadtica\n_START_PARAGRAPH_\nel 1919 s'afili\xc3\xa0 a les files del Partit Popular itali\xc3\xa0 de Luigi Sturzo, per\xc3\xb2 en observar el seu vessant feixista l'any 1942 decid\xc3\xad fundar un nou partit, la Democr\xc3\xa0cia Cristiana. El 1946 fou escollit membre de l'Assemblea constituent italiana, i ocup\xc3\xa0 diversos c\xc3\xa0rrecs administratius sota els governs d'Ivanoe Bonomi i Ferruccio Parri, fins que sota el govern d'Alcide De Gasperi fou nomenat l'any 1951 ministre d'Instrucci\xc3\xb3 P\xc3\xbablica._NEWLINE_A la caiguda del govern de Giovanni Gronchi fou nomenat President del Consell de Ministres el 6 de juliol de 1955 sota la presid\xc3\xa8ncia de Giovanni Gronchi. Ocup\xc3\xa0 el c\xc3\xa0rrec fins al 1957. Sota el govern d'Amintore Fanfani fou nomenat Ministre de Defensa._NEWLINE_Posteriorment torn\xc3\xa0 a ser escollit Primer Ministre el febrer de l'any 1959, c\xc3\xa0rrec que ocup\xc3\xa0 breument fins al mar\xc3\xa7 de 1960, i sota el govern de Fernando Tambroni fou nomenat Ministre d'Afers Estrangers.\n_START_SECTION_\nPresident de la Rep\xc3\xbablica\n_START_PARAGRAPH_\nL'any 1962 fou escollit President d'It\xc3\xa0lia amb un escrutini de 443 vots sobre 842, amb els vots decisius del Moviment Social Itali\xc3\xa0 i dels mon\xc3\xa0rquics. El 7 d'agost de 1964 pat\xc3\xad una trombosi cerebral i fou substitu\xc3\xaft del seu c\xc3\xa0rrec el dia 10 d'agost pel president del Senat Cesare Merzagora. El 6 de desembre del mateix any Segni anunci\xc3\xa0 la seva ren\xc3\xbancia al c\xc3\xa0rrec. Merzagora anunci\xc3\xa0 la dimissi\xc3\xb3 el 29 de desembre del mateix any._NEWLINE_Nomenat senador vitalici com a expresident de la Rep\xc3\xbablica, Segni mor\xc3\xad l'1 de desembre de 1972 a la seva resid\xc3\xa8ncia de Roma."